ROZHODNUTIE KOMISIE
z 24. augusta 2007,
ktorým sa mení a dopĺňa rozhodnutie 2007/554/ES o určitých ochranných opatreniach proti slintačke a krívačke v Spojenom kráľovstve
[oznámené pod číslom K(2007) 4058]
(Text s významom pre EHP)
(2007/588/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
keďže:
(1)
V Spojenom kráľovstve boli vyhlásené ohniská slintačky a krívačky.
(2)
Situácia v Spojenom kráľovstve, pokiaľ ide o slintačku a krívačku, by mohla ohroziť stáda v ostatných členských štátoch, a to obchodovaním so živými párnokopytníkmi a umiestnením určitých výrobkov z nich na trh.
(3)
Vzhľadom na situáciu v Spojenom kráľovstve, pokiaľ ide o túto chorobu, bolo prijaté rozhodnutie Komisie 2007/554/ES (3) s cieľom sprísniť opatrenia na kontrolu slintačky a krívačky prijaté Spojeným kráľovstvom.
(4)
Teraz je však možné upraviť obmedzené oblasti na základe výsledku zisťovania možného styku s podnikmi, kde sa vyskytuje nákaza, a vykonaných kontrol premiestňovania zvierat a výrobkov.
(5)
Na základe informácií poskytnutých Spojeným kráľovstvom by sa teraz do oblastí zahrnutých do zoznamu v prílohe I a II k rozhodnutiu 2007/554/ES mali začleniť ochranné pásma a pásmo dohľadu v okolí potvrdených ohnísk choroby a okolitá konsolidovaná kontrolná zóna v Surrey stanovené v súlade so smernicou Rady 2003/85/ES z 29. septembra 2003 o opatreniach Spoločenstva na kontrolu slintačky a krívačky, ktorou sa zrušuje smernica 85/511/EHS a rozhodnutia 89/531/EHS a 91/665/EHS a mení a dopĺňa sa smernica 92/46/EHS (4).
(6)
Uvedenou zmenou sa vzhľadom na epidemiologickú situáciu a účinné kontrolné opatrenia vykonané v oblasti s vysokým rizikom odstraňuje ochranná zóna medzi zmenšenou oblasťou s vysokým rizikom a územím Spojeného kráľovstva bez výskytu ochorenia. Je však potrebné, aby sa v časti Veľkej Británie, ktorá sa nachádza mimo pásma dohľadu, uplatňovali tie isté opatrenia pre dodatočný veterinárny dozor a udeľovanie osvedčení ako tie, ktoré sú zavedené v Severnom Írsku od prijatia smernice 2007/554/ES.
(7)
Okrem toho by sa mali zrušiť obmedzenia premiestňovania koní a požiadavka dezinfekcie pneumatík vozidiel na celom území Spojeného kráľovstva.
(8)
Situácia sa preskúma na zasadnutí Stáleho výboru pre potravinový reťazec a zdravie zvierat, ktoré sa má konať 11. septembra 2007, a opatrenia sa v prípade potreby upravia.
(9)
Rozhodnutie 2007/554/ES by sa preto malo zodpovedajúcim spôsobom zmeniť a doplniť.
(10)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2007/554/ES sa mení a dopĺňa takto:
1.
Článok 10 ods. 2 a článok 12 sa vypúšťajú.
2.
V článku 17 sa dátum „25. augusta 2007“ nahrádza dátumom „15. septembra 2007“.
3.
Prílohy I a II sa nahrádzajú znením prílohy k tomuto rozhodnutiu.
Článok 2
Členské štáty zmenia a doplnia opatrenia, ktoré sa uplatňujú na obchod tak, aby ich uviedli do súladu s týmto rozhodnutím. Bezodkladne o tom informujú Komisiu.
Článok 3
Toto rozhodnutie je určené členským štátom.
V Bruseli 24. augusta 2007